[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.11.2006

SEK(2006) 1443 endelig

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, at de foranstaltninger, som Polen har truffet til opfølgning af Rådets henstilling i overensstemmelse med artikel 104, stk. 7, i traktaten om oprettelse af Det Europæiske Fællesskab, er utilstrækkelige

(forelagt af Kommissionen)

BEGRUNDELSE

1. Baggrund: proceduren i forbindelse med uforholdsmæssigt store underskud indledt over for Polen

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 af 7. juli 1997[1] om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten.

På grundlag af Kommissionens økonomiske prognoser fra foråret 2004[2], der afslørede et underskud på 4,1 % af BNP i 2003[3], indledte Kommissionen proceduren i forbindelse med uforholdsmæssigt store underskud over for Polen den 12. maj 2004 i overensstemmelse med traktatens artikel 104, stk. 3[4]. I maj 2004 afleverede Polen sit konvergensprogram, og på basis af en henstilling fra Kommissionen vedtog Rådet en udtalelse herom den 5. juli 2004[5]. På grundlag af en henstilling fra Kommissionen i overensstemmelse med artikel 104, stk. 6, fastslog Rådet samtidig, at Polen havde et uforholdsmæssigt stort underskud, og rettede som følge heraf i henhold til artikel 104, stk. 7, en henstilling til de polske myndigheder om at rette op på underskuddet[6]. I denne henstilling opfordrede Rådet de polske myndigheder til at "bringe den nuværende situation med et uforholdsmæssigt stort underskud til ophør så hurtigt som muligt" og "tage skridt til på mellemlang sigt og på troværdig og holdbar vis at nå deres mål om at bringe underskuddet ned under 3 % af BNP i 2007 ved at følge den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004" med følgende årlige mål: "5,7 % af BNP i 2004, 4,2 % i 2005, 3,3 % i 2006 og 1,5 % i 2007" . Rådet fastsatte den 5. november 2004 som frist for at tage effektive skridt "til at gennemføre de foranstaltninger, der er nødvendige for at nå målet for underskuddet i 2005" . Polen blev også opfordret til at "afsætte eventuelle ekstraindtægter til mindskelse af det offentlige underskud" . Rådet opfordrede endvidere de polske myndigheder til "at sikre, at stigningen i gældskvoten bremses" .

2. De offentlige data i forbindelse med proceduren i forbindelse med uforholdsmæssigt store underskud og reformer af pensionssystemet

I henhold til Eurostats afgørelse af 2. marts 2004 om sektorklassificeringen af pensionsordninger kan fundede bidragsdefinerede ordninger ikke klassificeres som socialsikringsordninger, og de kan derfor ikke henføres under den offentlige sektor. Dette var en rammeafgørelse, der forud for gennemførelsen krævede bilaterale drøftelser med medlemsstaterne.

Under disse drøftelser anerkendte Eurostat, at ” nogle medlemsstater kunne have behov for en overgangsperiode med henblik på dels at gennemføre afgørelsen, dels at forhindre, at gennemførelsen af deres budgetpolitikker blev forstyrret ”[7]. Den treårige overgangsperiode udløber ved den første finansindberetning i 2007, dvs. den 1. april 2007.

Polen benytter sig i dag af denne overgangsperiode til den pensionsreform, der blev gennemført i 1999. Derfor er sociale bidrag og andre indtægter (og udgifter) i forbindelse med fundede bidragsdefinerede ordninger blevet bogført som offentlige indtægter (og udgifter), hvilket har resulteret i, at tallene for underskud og gæld er noget mindre, end det ellers ville have være tilfældet. Ved overgangsperiodens udløb er det kun den definition, der inkluderer omkostningerne forbundet med pensionsreformen, der vil være gyldig.

Omkring 20 % af indtægterne fra pensionsbidrag er blevet overført fra pay-as-you-go-systemet til de fuldt fundede bidragsdefinerede pensionsordninger. Denne reform vil ganske vist forbedre de offentlige finansers holdbarhed på lang sigt, men den vil på kort sigt få negativ indflydelse på budgettet. De seneste oplysninger tyder på, at reformen årligt vil koste omkring 2 % af BNP i 2006 og 2007.

I den plan for mindskelsen af underskuddet, som Rådet godkendte den 5. juli 2004, indgik ikke omkostningerne forbundet med den pensionsreform, som Polen gennemførte i 1999. Da Rådet vurderede Polens første konvergensprogram (5. juli 2004), blev de årlige omkostninger forbundet med pensionsreformen anslået til 1,6 % af BNP. I sin udtalelse om programmet fastslog Rådet derfor, at det kunne "blive nødvendigt at opjustere de forventede tal for underskuddet med 1,6 procentpoint af BNP" . Med et underskudsmål for 2007 på 1,5 % af BNP – og under hensyn til de risici, der knytter sig til budgetkonsolideringsstrategien - konkluderede Rådet i sin udtalelse, at "saldoerne for de offentlige finanser kan […] vise sig at være utilstrækkelige til at nedbringe underskuddet til under 3 % af BNP" [i 2007].

3. Udviklingen indtil 2005

Tidsfristen i Rådets henstilling af 5. juli 2004 udløb den 5. november 2004, hvorefter Kommissionen i sin meddelelse til Rådet af 14. december 2004 konkluderede, at der i betragtning af underskudsmålet for 2005 ikke var behov at tage yderligere skridt som led i proceduren i forbindelse med uforholdsmæssigt store underskud vedrørende Polen[8].

Den 17. februar 2005 afgav Rådet sin udtalelse[9] om november 2004-opdateringen af Polens konvergensprogram under henvisning til Kommissionens henstilling. I opdateringen var underskudsmålet for 2007 blevet opjusteret, idet der forventedes et gradvist fald i det offentlige underskud fra 5,4 % af BNP i 2004 til 2,2 % af BNP i 2007 (sammenlignet med det oprindelige mål for 2007, der lød på 1,5 % af BNP). Denne opjustering fandt sted trods en vedvarende stærk vækst (der i programmet var fremskrevet til over 5 % om året), mens resultatet/fremskrivningerne for underskuddets vedkommende i årene 2004-2006 alle blev nedjusteret. I sin udtalelse pegede Rådet på ricisiene forbundet med konsolideringsstrategien og advarede om, at "det offentlige underskud vil skulle opjusteres med ca. 1,5 procentpoint. Disse justeringer er ensbetydende med, at Polen, baseret på opdateringen og hvis der ikke gennemføres yderligere besparelser, ikke vil kunne reducere underskuddet til under 3 % i det sidste programår" , eftersom uderskudsmålet (2007) ville komme til at ligge på omkring 3,7 % af BNP, når omkostningerne forbundet med pensionsreformen blev medregnet. Rådet bemærkede også, at der allerede på daværende tidspunkt var tegn på, at gennemførelsen af de planlagte foranstaltninger i planen for konsolideringen af de offentlige finanser ville blive forsinket eller ufuldstændig. Rådet opfordrede derfor Polen til bl.a. at styrke den finanspolitiske tilpasning ud over 2005 og sænke målet for underskuddet i 2007. Kun nogle få af foranstaltningerne blev gennemført. De offentlige finanser udviste ikke desto mindre et bedre resultat i 2005 end forventet med et underskud på 2,5 % af BNP.

4. Udviklingen i 2006 og udsigterne for 2007

Trods opfordringen fra Rådet i dets udtalelse af 17. februar 2005 blev der i opdateringen fra januar 2006 kun satset på en langsom nedbringelse af det offentlige underskud (med i gennemsnit ca. 0,3 % af BNP om året i perioden 2006-2008) med henblik på at opfylde konvergenskriterierne for de offentlige finanser inden udgangen af valgperioden (dvs. inden udgangen af 2009). Mens resultatet og prognoserne for underskuddet i årene 2004-2006 igen blev nedjusteret, bekræftede programmet, at underskudsmålet for 2007 lød på 2,2 % af BNP (ekskl. pensionsreformomkostninger). Desuden indeholdt programmet en opjustering af netop pensionsreformomkostningerne med 0,4 % af BNP. Pensionsreformomkostningerne medregnet var underskudsmålet for 2007 højere end i den forudgående opdatering (4,1 % af BNP mod 3,7 % af BNP), eftersom det nu skønnedes, at de pågældende omkostninger ville andrage 1,9 % af BNP i 2007.

Under henvisning til en henstilling fra Kommissionen vedtog Rådet den 14. marts 2006 sin udtalelse om Polens opdaterede konvergensprogram fra januar 2006. Rådet fremhævede de forskellige risici, der knyttede sig til den finanspolitiske konsolideringsstrategi, f.eks. de relativt gunstige vækstantagelser i det sidste programår (2008), de temmelig optimistiske antagelser om skatteelasticiteten samt de potentielle vanskeligheder med at kontrollere stigningen i de offentlige udgifter ved krav om øgede sociale udgifter. Rådet konstaterede, "at konvergensprogrammet opererer med, at der gøres visse fremskridt, men at der ikke sker en effektiv korrektion af det uforholdsmæssigt store underskud i 2007 […], og at Kommissionen agter at anbefale yderligere skridt under proceduren i forbindelse med uforholdsmæssigt store underskud, som det kræves i stabilitets- og vækstpagten" . Rådet pegede endvidere på, at det i programperioden var planlagt at forbedre den strukturelle saldo (dvs. den konjunkturkorrigerede saldo ekskl. engangsforanstaltninger og andre midlertidige foranstaltninger som beregnet af Kommissionens tjenestegrene på basis af oplysningerne i programmet og i overensstemmelse med den i fællesskab aftalte metodologi) med ¼ % af BNP om året i programperioden.

I budgetforslaget for 2007, der blev vedtaget den 27. september 2006, er det offentlige underskud i 2006 beregnet til 2,1 % af BNP (ekskl. omkostningerne forbundet med pensionsreformen), hvilket skal sammenlignes med de 2,6 % af BNP, der var sat som mål i opdateringen af konvergensprogrammet fra januar 2006, og de 3,3 %, der lå bag Rådets henstilling fra juli 2004 i henhold til artikel 104, stk. 7. Det gunstige resultat kan tilkrives dels højere indtægter (navnlig i form af personlig indkomsskat) takket være en stærkere vækst end forventet, dels en mere moderat stigning i de offentlige udgifter, navnlig takket være lavere offentlige investeringer end planlagt. I budgetforslaget for 2007 angiver den polske regering følgende mål for underskuddet i de kommende år: 1,7 % i 2007, 1,2 % i 2008 og 0,5 % i 2009.

Det reviderede underskudsmål for 2007 er opgivet til 1,7 % af BNP (ekskl. omkostninger forbundet med pensionsreformen) og ligger nu tættere på, men fortsat over det oprindelige mål på 1,5 % af BNP i Rådets henstilling efter artikel 104, stk. 7. I henhold til Kommissionens prognoser fra efteråret 2006 vil underskuddet i 2007 imidlertid andrage 2 % af BNP (pensionsreformomkostninger ikke medregnet). Dette afspejler Kommissionens mere forsigtige forventninger til de offentlige indtægter og navnlig indtægterne fra de direkte skatter (nominel indtægtsstigning på 9,7 %, trods den planlagte indeksering af skatteskalaen og indførelsen af familievenlige skattefradrag, sammenlignet med den forventede vækst i det nominelle BNP på 6,2 %). Desuden hersker der usikkerhed om budgetresultatet i 2007 på lokalt plan. Endelig vil de sociale udgifter sandsynligvis blive større på grund af den lovgivning, der er blevet vedtaget, og som ikke er helt i overensstemmelse med budgetforslaget for 2007.

Udviklingen i de offentlige finanser, 2005-2008

i % af BNP, medmindre andet er angivet | 2005 | 2006 | 2007 | 2008 |

Pensionsreformomkostninger(2) | 1,9 | 2,0 | 2,0 | 2,0 | 2,0 | 2,1 | 2,1 |

Offentlig saldo, inkl. Eurostats afgørelse | −4,4 | −4,2 | −4,1 | −4,0 | −3,7 | −3,9 | −3,3 |

Primær saldo | 0,1 | 0,2 | 0,3 | 0,4 | 0,8 | 0,6 | 1,3 |

Strukturel saldo(1) | −2,3 | −2,3 | - | −2,1 | - | −1,8 | - |

Strukturel primær saldo(1) | 0,2 | 0,1 | - | 0,3 | - | 0,6 | - |

Offentlig bruttogæld | 42,0 | 42,4 | 42,4 | 43,1 | 43,1 | 42,7 | 42,7 |

Pm Real BNP-vækst (i %) | 3,5 | 5,2 | 5,2 | 4,7 | 4,6 | 4,8 | 4,8 |

Pm Outputgab | −0,3 | 0,4 | - | 0,3 | - | 0,1 | - |

(1) Konjunkturkorrigeret saldo ekskl. engangsforanstaltninger og andre midlertidige foranstaltninger (ingen i Polens tilfælde). (2) Omkostningerne forbundet med pensionsreformen er beregnet som differencen mellem (i) det offentlige underskud beregnet i henhold til ESA95 og Eurostats afgørelse af 2. marts 2004 og (ii) en alternativ beregning af det offentlige underskud, hvor pensionsordningen fortsat er henført under den offentlige sektor. (3) Forventning om uændret politik. Kilder: Kommissionens efterårsprognose 2006 (KOM) og finansministeriets budget for 2007 (MF). |

5. Konklusioner

Der kan udledes følgende konklusioner af vurderingen ovenfor:

- Underskudsmålet for 2007 (1,7 % af BNP, ekskl. pensionsreformomkostninger) overstiger det mål, der blev godkendt af Rådet i juli 2004 (1,5 % af BNP), skønt resultatet på de offentlige finanser i 2004-2006 har været langt bedre end forventet.

- I henhold til Kommissionens efterårsprognose 2006 forventes underskuddet i 2007 at udgøre 2,0 % af BNP, hvilket er 0,3 % af BNP højere end de polske myndigheders mål.

- I 2007 udløber overgangsperioden for gennemførelse af Eurostats afgørelse af 2. marts 2004 om klassificeringen af pensionsordninger, hvorefter fundede bidragsdefinerede pensionsordninger vil blive klassificeret uden for den offentlige sektor. Dette vil medføre en opjustering af de polske underskudstal. For 2007 vil underskudsmålet på 1,7 % af BNP (ekskl. pensionsreformomkostninger) komme til at svare til omkring 3,7 % af BNP (inkl. pensionsreformomkostninger). I henhold til Kommissionens efterårsprognoser 2006 vil det offentlige underskud udgøre 4 % af BNP (inkl. pensionsreformomkostninger).

- Når henses til, at underskuddet i 2007 risikerer at blive større end forventet, jf. Kommissionens økonomiske prognoser fra efteråret 2006, ligger dette klart over underskudsreferenceværdien på 3 % af BNP og kan ikke betragtes som værende i overensstemmelse med henstillingerne fra Rådet med henblik på korrektion af det uforholdsmæssigt store underskud senest i 2007.

På denne baggrund er Kommissionen af den opfattelse, at selv om de offentlige finanser i Polen er blevet forbedret, er de foranstaltninger, som de polske myndigheder har truffet til opfølgning af Rådets henstillinger fra juli 2004 i henhold til artikel 104, stk. 7, ikke tilstrækkelige til at korrigere det uforholdsmæssigt store underskud senest i 2007, og den henstiller, at Rådet træffer afgørelse i overensstemmelse hermed i henhold til artikel 104, stk. 8[10].

Mål og resultater for den offentlige saldo og omkostninger forbundet med pensionsreformen (i % af BNP)

2004 | 2005 | 2006 | 2007 | 2008 |

KP maj 2004 | ekskl. PRO | –5,7 | –4,2 | –3,3 | –1,5 | - |

beregnede PRO | 1,6 | 1,6 | 1,6 | 1,6 | - |

inkl. PRO* | –7,3 | –5,8 | –4,9 | –3,1 | - |

KP nov. 2004 | ekskl. PRO | –5,4 | –3,9 | –3,2 | –2,2 | - |

beregnede PRO | 1,5 | 1,5 | 1,5 | 1,5 | - |

inkl. PRO* | –6,9 | –5,4 | –4,7 | –3,7 | - |

KP jan. 2006 | ekskl. PRO | –3,8 | –2,9 | –2,6 | –2,2 | –1,9 |

beregnede PRO | 1,8 | 1,8 | 2,0 | 1,9 | 1,8 |

inkl. PRO* | –5,6 | –4,7 | –4,6 | –4,1 | –3,7 |

FI okt. 2006 | ekskl. PRO | –3,9 | –2,4 | –2,1 | –1,7 | –1,2 |

og budgetforslag 2007 | beregnede PRO | 1,8 | 1,9 | 2,0 | 2,0 | 2,1 |

inkl. PRO* | –5,7 | –4,4 | –4,1 | –3,7 | –3,3 |

PRO = pensionsreformomkostninger. KP = Konvergensprogram. FI = Finansindberetning. * Den definition på offentlig saldo, der gælder fra foråret 2007. |

Henstilling med henblik på

RÅDETS BESLUTNING

om konstatering i overensstemmelse med artikel 104, stk. 8, af, at de foranstaltninger, som Polen har truffet til opfølgning af Rådets henstilling i overensstemmelse med artikel 104, stk. 7, i traktaten om oprettelse af Det Europæiske Fællesskab, er utilstrækkelige

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 8,

under henvisning til henstilling fra Kommissionen, og

ud fra følgende betragtninger:

1. I overensstemmelse med traktatens artikel 104 skal medlemsstaterne undgå uforholdsmæssigt store offentlige underskud.

2. Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse. Stabilitets- og vækstpagten inkorporerer Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[11], der blev vedtaget med henblik på at fremme en øjeblikkelig korrektion af uforholdsmæssigt store offentlige underskud.

3. Resolutionen om stabilitets- og vækstpagten, der blev vedtaget af Det Europæiske Råd i Amsterdam den 17. juni 1997[12], opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

4. I henhold til Eurostats afgørelse af 2. marts 2004 om sektorklassificeringen af pensionsordninger[13] kan fundede bidragsdefinerede ordninger ikke klassificeres som socialsikringsordninger. Disse ordninger kan derfor ikke henføres under den offentlige sektor. Dette var en rammeafgørelse, der forud for gennemførelsen krævede bilaterale drøftelser med medlemsstaterne. Under disse drøftelser anerkendte Eurostat, at ”nogle medlemsstater kunne have behov for en overgangsperiode med henblik på dels at gennemføre afgørelsen, dels at forhindre, at gennemførelsen af deres budgetpolitikker blev forstyrret”[14]. Overgangsperioden udløber ved den første finansindberetning i 2007, dvs. den 1. april 2007. Polen besluttede at benytte sig af denne overgangsperiode. Derfor er sociale bidrag og andre indtægter (og udgifter) i forbindelse med fundede bidragsdefinerede ordninger blevet bogført som offentlige indtægter (og udgifter), hvilket har resulteret i, at tallene for underskud og gæld er noget mindre, end det ellers ville have være tilfældet.

5. Ved Rådets beslutning 2005/183/EC[15] af 5. juli 2004 blev det i overensstemmelse med traktatens artikel 104, stk. 6, besluttet, at der forelå et uforholdsmæssigt stort underskud i Polen.

6. I overensstemmelse med traktatens artikel 104, stk. 7, og artikel 3, stk. 4, i forordning (EF) nr. 1467/97 rettede Rådet den 5. juli 2004 også en henstilling til de polske myndigheder om at bringe situationen med et uforholdsmæssigt stort underskud til ophør så hurtigt som muligt og tage skridt til på mellemlang sigt og på troværdig og holdbar vis at nå deres mål om at bringe underskuddet ned under 3 % af BNP i 2007 ved at følge den kurs for nedbringelsen af underskuddet, der blev beskrevet i myndighedernes konvergensprogram fra maj 2004, og som Rådet godkendte i sin udtalelse af 5. juli 2004, med følgende årlige mål: 5,7 % af BNP i 2004, 4,2 % i 2005, 3,3 % i 2006 og 1,5 % i 2007. Rådet fastsatte den 5. november 2004 som frist for at tage effektive skridt "til at gennemføre de foranstaltninger, der er nødvendige for at nå målet for underskuddet i 2005".

7. I den plan for mindskelsen af underskuddet, som Rådet godkendte den 5. juli 2004, indgik ikke omkostningerne forbundet med den pensionsreform, som Polen gennemførte i 1999. Omkring 20 % af indtægterne fra pensionsbidrag er blevet overført fra pay-as-you-go-systemet til de fuldt fundede bidragsdefinerede pensionsordninger. I forbindelse med henstillingen i henhold til artikel 104, stk. 7, tog Rådet eksplicit hensyn til, at det ville blive nødvendigt at opjustere målene for det offentlige underskud, idet det blev skønnet, at den polske pensionsreform ville komme til at koste omkring 1½ % af BNP. På denne baggrund og under hensyn til risiciene forbundet med budgetkonsolideringsstrategien påpegede Rådet i sin udtalelse om konvergensprogrammet fra maj 2004, at "saldoerne for de offentlige finanser kan […] vise sig at være utilstrækkelige til at nedbringe underskuddet til under 3 %" [i 2007].

8. Tidsfristen i Rådets henstilling i henhold til artikel 104, stk. 7, udløb den 5. november 2004, hvorefter Kommissionen i sin meddelelse til Rådet af 14. december 2004 konkluderede, at der ikke var behov at tage yderligere skridt som led i proceduren i forbindelse med uforholdsmæssigt store underskud vedrørende Polen, idet den polske regering havde taget effektive skridt til at opfylde underskudsmålet for 2005[16].

9. Den 17. februar 2005 afgav Rådet sin udtalelse om november 2004-opdateringen af Polens konvergensprogram. I opdateringen var underskudsmålet for 2007 blevet opjusteret til 2,2 % BNP (fra 1,5 % i konvergensprogrammet fra maj 2004), dvs. til omkring 3,7 % af BNP, når omkostningerne forbundet med pensionsreformen medregnes. Denne opjustering fandt sted trods en vedvarende stærk vækst (der i programmet var fremskrevet til over 5 % om året), mens resultaterne/fremskrivningerne for underskuddets vedkommende i årene 2004-2006 alle blev nedjusteret. Rådet bemærkede, at der var tegn på, at gennemførelsen af foranstaltningerne i planen for konsolideringen af de offentlige finanser ville blive forsinket eller ufuldstændig. Med henvisning til de risici, der knyttede sig til budgetkonsolideringsstrategien, opfordrede Rådet Polen til bl.a. at styrke den finanspolitiske tilpasning ud over 2005 og sænke målet for underskuddet i 2007. Kun nogle få af foranstaltningerne blev gennemført. De offentlige finanser udviste ikke desto mindre et bedre resultat i 2005 end forventet med et underskud på 2,5 % af BNP.

10. Den 14. marts 2006 vedtog Rådet sin udtalelse om Polens opdaterede konvergensprogram fra januar 2006. I opdateringen blev der satset på en langsom nedbringelse af det offentlige underskud (med i gennemsnit ca. 0,3 % af BNP om året i perioden 2006-2008) med henblik på at opfylde konvergenskriterierne for de offentlige finanser inden udgangen af valgperioden (dvs. inden udgangen af 2009). Mens resultaterne og prognoserne for det offentlige underskud i 2004-2006 igen blev nedjusteret, blev det i programmet bekræftet, at underskudsmålet for 2007 lød på 2,2 % af BNP (ekskl. pensionsreformomkostningerne). Med opjusteringen af omkostningerne forbundet med pensionsreformen var 2007-underskudsmålet inkl. disse omkostninger 0,4 procentpoint af BNP højere end i den forudgående opdatering (4,1 % af BNP mod 3,7 % af BNP). Rådet fremhævede de forskellige risici, der knyttede sig til den finanspolitiske konsolideringsstrategi, f.eks. de relativt gunstige vækstantagelser i det sidste programår (2008), de temmelig optimistiske antagelser om skatteelasticiteten samt de potentielle vanskeligheder med at kontrollere stigningen i de offentlige udgifter ved krav om øgede sociale udgifter. Rådet konstaterede, "at konvergensprogrammet opererer med, at der gøres visse fremskridt, men at der ikke sker en effektiv korrektion af det uforholdsmæssigt store underskud i 2007 […]". Rådet pegede endvidere på, at det i programperioden var planlagt at forbedre den strukturelle saldo (dvs. den konjunkturkorrigerede saldo ekskl. engangsforanstaltninger og andre midlertidige foranstaltninger som beregnet af Kommissionens tjenestegrene på basis af oplysningerne i programmet og i overensstemmelse med den i fællesskab aftalte metodologi) med blot ¼ % af BNP om året i programperioden.

11. I budgetforslaget for 2007, der blev vedtaget den 27. september 2006, er det offentlige underskud i 2006 beregnet til 2,1 % af BNP (ekskl. omkostningerne forbundet med pensionsreformen), hvilket skal sammenlignes med de 2,6 % af BNP, der var sat som mål i opdateringen af konvergensprogrammet fra januar 2006, og de 3,3 %, der lå bag Rådets henstilling fra juli 2004 i henhold til artikel 104, stk. 7. At resultatet skulle blive bedre end tidligere forventet kan tilkrives dels højere indtægter (navnlig i form af personlig indkomsskat) takket være en stærkere vækst end forventet, dels en mere moderat stigning i de offentlige udgifter, navnlig takket være lavere offentlige investeringer end planlagt. I budgetforslaget for 2007 er angivet følgende mål for underskuddet i de kommende år: 1,7 % i 2007, 1,2 % i 2008 og 0,5 % i 2009.

12. Vurderingen af de foranstaltninger, som Polen har truffet for at rette op på det uforholdsmæssigt store underskud senest i 2007 som respons på Rådets henstilling i henhold til artikel 104, stk. 7, fører til følgende konklusioner:

13. Det reviderede mål for underskuddet i 2007 på 1,7 % af BNP (eksl. pensionsreformomkostninger) i budgetforslaget for 2007 overstiger det mål på 1,5 % af BNP, som Rådet godkendte i sin henstilling af 5. juli 2004 med henblik på korrektionen af det uforholdsmæssigt store underskud. Målet for underskuddet i 2007 blev revideret, selv om underskuddene i 2004-2006 blev langt mindre end forventet i henstillingen.

14. Overgangsperioden for gennemførelse af Eurostats afgørelse af 2. marts 2004 om klassificeringen af fundede pensionsordninger udløber i forbindelse med den første finansindberetning i 2007, dvs. inden den 1. april. Når pensionsreformomkostningerne medregnes, kommer målet for underskuddet i 2007 til at ligge på omkring 3,7% af BNP.

15. I henhold til Kommissionens prognoser fra efteråret 2006 vil underskuddet i 2007 overskride de polske myndigheders mål med 0,3 % af BNP. Navnlig forventes indtægterne fra den direkte beskatning at blive lavere end planlagt af myndighederne, mens de sociale udgifter og offentlige investeringer sandsynligvis vil blive højere.

16. Dette vil indebære, at underskuddet i 2007 kommer til at ligge et godt stykke over referenceværdien på 3 % af BNP, hvilket ikke er i overensstemmelse med Rådets henstillinger med henblik på en korrektion af det uforholdsmæssigt store underskud senest i 2007.

I tråd med resolutionen om stabilitets- og vækstpagten, som Det Europæiske Råd vedtog i Amsterdam, indvilgede Polen i at offentliggøre Rådets henstilling af 5. juli 2004[17] -

VEDTAGET FØLGENDE BESLUTNING:

Artikel 1

De foranstaltninger, som Polen har truffet til opfølgning af Rådets henstilling af 5. juli 2004 i henhold til traktatens artikel 104, stk. 7, er utilstrækkelige til at bringe situationen med et uforholdsmæssigt stort underskud til ophør inden for den frist, der er fastsat i henstillingen.

Artikel 2

Denne beslutning er rettet til Republikken Polen.

Udfærdiget i Bruxelles, den

På Rådets vegne

Formand

[1] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[2] Kommissionens økonomiske prognoser fra foråret tog hensyn til data indberettet af Polen i marts 2004.

[3] Tallet for underskuddet (2003) er i mellemtiden blevet revideret i overensstemmelse med de sædvanlige procedurer. Det udgør nu 4,7 % af BNP.

[4] Se http://ec.europa.eu/economy_finance/about/activities/sgp/edp/edppl_en.htm.

[5] EUT C 320 af 24.12.2004, s. 15.

[6] Se http://register.consilium.eu.int/pdf/dk/04/st11/st11220.da04.pdf.

[7] Se Eurostats pressemeddelelser nr. 30/2004 af 2. marts 2004 og nr. 117/2004 af 23. September 2004 samt kapitel I.1.3 – "Classification of funded pension schemes and impact on government finance" i Eurostats håndbog om offentlige underskud og offentlig gæld, der findes på internetadressen http://epp.eurostat.ec.europa.eu/cache/ITY_OFFPUB/KS-BE-04-002/EN/KS-BE-04-002-EN.PDF.

[8] Meddelelse fra Kommissionen til Rådet: Foranstaltningerne truffet af Tjekkiet, Cypern, Malta, Polen og Slovakiet til opfølgning af Rådets henstillinger som led i proceduren i forbindelse med uforholdsmæssigt store underskud, SEK(2004) 1630.

[9] EUT C 136 af 3.6.2005, s. 23.

[10] I henhold til artikel 104, stk. 8, kan Rådet, når det konstaterer, at dets henstilling i henhold til artikel 104, stk. 7, ikke er fulgt op af virkningsfulde foranstaltninger, beslutte at offentliggøre henstillingen. I tråd med Det Europæiske Råds resolution om stabilitets- og vækstpagten (EFT C 236 af 2.8.1997, s. 1) indvilgede Polen imidlertid allerede i juli 2004 i at offentliggøre henstillingen(se http://register.consilium.eu.int/pdf/dk/04/st11/st11220.da04.pdf).

[11] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[12] EFT C 236 af 2.8.1997, s. 1.

[13] Se Eurostats pressemeddelelser nr. 30/2004 af 2. marts 2004 og nr. 117/2004 af 23. September 2004 samt kapitel I.1.3 – "Classification of funded pension schemes and impact on government finance" i[14]Bcdeƒ Eurostats håndbog om offentlige underskud og offentlig gæld, der findes på internetadressen http://epp.eurostat.ec.europa.eu/cache/ITY_OFFPUB/KS-BE-04-002/EN/KS-BE-04-002-EN.PDF.

[15] Ibid.

[16] EUT L 62 af 9.3.2005, s. 18.

[17] Meddelelse fra Kommissionen til Rådet: Foranstaltningerne truffet af Tjekkiet, Cypern, Malta, Polen og Slovakiet til opfølgning af Rådets henstillinger som led i proceduren i forbindelse med uforholdsmæssigt store underskud, SEK(2004) 1630.

[18] Se http://register.consilium.eu.int/pdf/dk/04/st11/st11220.da04.pdf